আগৈলঝাড়া প্রতিনিধি ॥ জাতির পিতা বঙ্গবন্ধু শেখ মুজিবুর রহমানের ছোট বোন, প্রধানমন্ত্রী শেখ হাসিনার ফুফু, সাবেক মন্ত্রী শহীদ আব্দুর রব সেরনিয়াবাতের স্ত্রী, মন্ত্রী পদমর্যাদায় পার্বত্য শান্তি চুক্তি বাস্তবায়ন কমিটির আহ্বায়ক এবং স্থানীয় সরকার, পল্লী উন্নয়ন ও সমবায় মন্ত্রণালয়ের স্থায়ী কমিটির চেয়ারম্যান আলহাজ্ব আবুল হাসানাত আব্দুল্লাহ-এমপি’র মা আমেনা বেগমের ১৩তম মৃত্যুবার্ষিকী পালিত হয়েছে। আগৈলঝাড়া উপজেলার সেরাল গ্রামের বাড়িতে আমেনা বেগম ও শহীদ আব্দুর রব সেরনিয়াবাতের রুহের মাগফেরাত কামনায় মাসব্যাপী কোরআন খতম শেষে গতকাল শনিবার বাদ জোহর মিলাদ ও দোয়া অনুষ্ঠিত হয়। পরে এতিম ও অতিথিদের খাবার পরিবেশন করা হয়েছে। মিলাদে মরহুমার রুহের মাগফেরাত কামনা, পরিবার-স্বজন ও প্রধানমন্ত্রীর সু-স্বাস্থ্য কামনা করে দেশ ও জাতির অগ্রগতি কামনায় দোয়া-মোনাজাত পরিচালনা করেন বরিশাল এবায়দুল্লাহ জামে মসজিদের পেশ ইমাম আলহাজ্ব মীর্জা নুরুর রহমান বেগ। উপস্থিত ছিলেন বরিশাল জেলা আ’লীগের সাধারণ সম্পাদক অ্যাড. তালুকদার মো. ইউনুস এমপি, বরগুনা-বেতাগী আসনের এমপি শওকত হাসানুর রহমান, বরিশাল শেখ হাসিনা সেনানিবাসের জিওসি মেজর জেনারেল সাইফুল আলম, ডিজিএফআই’র কর্নেল জিএস জিএম শরিফুল ইসলাম, জেলা প্রশাসক মো. হাবিবুর রহমান, বরিশাল রেঞ্জের ভারপ্রাপ্ত ডিআইজি মো. আজাদ মিয়া, পুলিশ সুপার মো. সাইফুল ইসলাম, আগৈলঝাড়া উপজেলা চেয়ারম্যান গোলাম মোর্তুজা খান প্রমুখসহ জেলা, মহানগর এবং উপজেলা আ’লীগের নেতৃবৃন্দ, পদস্থ কর্মকর্তা, সামাজিক নেতৃবৃন্দ, মুক্তিযোদ্ধা, সাংবাদিক ও সুশীল সমাজের নেতৃবৃন্দ।